જોકે ઓબામાના આગમન પહેલાં રાષ્ટ્રપતિ ભવનમાં આવી જ રીતે જો કોઈ આમ માણસ ઘૂસ્યો હોત તો ચોક્કસ એને ગોળી મારવામાં આવી હોત. પણ કૂતરાને ગોળી મારવામાં ન આવી, એ કૂતરાનું નસીબ બતાવે છે. આમેય કુતરો જે જગ્યાએ ઘૂસ્યો ત્યાં ઘૂસવાની હિંમત ભાગ્યે જ કોઈ કરે. એટલે જ દિલ્હીનાં ચૂંટણી માહોલમાં આ કૂતરાને વિરોધ કરવા કોઈ અસંતૃષ્ટ રાજકીય પક્ષે મોકલ્યું હોય, એ એન્ગલ પર પણ પોલિસ કામ કરી રહી છે. કૂતરાને સ્થળ પરથી પાલિકાની સ્પેશિયલ ડોગ વાનમાં લઈ જવામાં આવ્યો હતો જે ઘટના પણ બ્રેકિંગ ન્યૂઝ તરીકે લાલિયાના ક્લોઝપ્સ સાથે વાન દ્રષ્ટિમર્યાદાથી ઓઝલ થાય ત્યાં સુધી લૂપમાં ચેનલો પર બતાવવામાં આવી હતી. બિન-સત્તાવાર સુત્રોના જણાવ્યા અનુસાર રાષ્ટ્રપતિ ભવનમાં સુરક્ષાના ઇન્ચાર્જ પોલિસ ઓફિસરે લાલિયાને પકડીને એન્ટ્રી કર્યા વગર પોતાની સમક્ષ હાજર કરવાનું ફરમાન કર્યું છે કારણ કે આ કૂતરાની હાજરીને પગલે પગલે એ ઓફિસર સહિત ઘણાની નોકરી જોખમમાં મુકાઈ છે. જોકે જીવદયા માટે કામ કરતી સંસ્થાઓ લાલિયા ઉપર નજર રાખી રહી છે.